«Налмэсым» илъагъохэр нэфынэх | Адыгэ Макъ\n«Налмэсым» илъагъохэр нэфынэх\nДунэе фестиваль гъэшIэгъон Канадэ икъалэу Галифаксэ щыкIуагъ. Бразилием, Германием, Иор­данием, США-м, Кением, Австралием, Сингапур, Урысыем, нэмыкIхэм якъэралыгъо ансамблэхэр зэхахьэм хэлэжьагъэх. Адыгэ Республикэм и Къэралыгъо академическэ къэшъокIо ансамблэу «Налмэсыр» Урысыем ыцIэкIэ фестивалым рагъэблэ­гъагъ. Дзэхэм яоркестрэхэм я Дунэе фестиваль «Налмэсыр» зэрэщыуджыгъэм, Израиль ыкIи Тыркуем фестивальхэу ащы­кIощтхэм зэрахэлэжьэщтым къа­гъэгущыIэ тшIоигъоу купым ихудожественнэ пащэу, Адыгэ Республикэм инароднэ артистэу, Пшызэ изаслуженнэ артистэу Хъоджэе Аслъан тыгъуасэ тыIукIагъ.\n— ЯтIонэрэу Дунэе фестивалым тыхэлэжьагъ, — къеIуатэ Хъоджэе Аслъан. — Концерт хэ­хыгъэм къыщытшIыгъэ къашъо­хэр зэхэщакIохэм, къытэплъы­гъэхэм лъэшэу агу рихьыгъэх. Лъэпкъ искусствэм идэхагъэ яд­гъэлъэгъу тшIоигъоу къашъоу къэтшIыщтхэм пэшIорыгъэшъэу тягупшысагъ.\n— Сыда анахьэу къыдэшъу­лъытагъэр?\n— Адыгэхэр къэралыгъо 55-м къехъумэ ащэпсэух. Тилъэпкъ къыкIугъэ гъогур, ишэн-хабзэхэр къашъохэмкIэ къызэрэдгъэлъэ­гъощтхэм Iоф дэтшIагъ.\n— Къашъоу къыхэшъухы­гъэхэм тащыгъэгъуазэба.\n— Къэшъо зэхэтэу IэкIыб къэ­ралыгъохэм арысхэм афэгъэхьыгъэр, «Си Адыгей» зыфиIорэр пчэгушхом къыщытшIыгъэх.\n— Аслъан, къа­шъом ыбзэкIэ къэп­Iотэн плъэкIыщтым гъунэ иIэп.\n— Ар къыдэтлъыти, тилъэпкъ ишэн-хабзэ­хэр нахьышIоу къызэрэдгъэлъэгъощтхэм тыпылъыгъ. Адыгэ шъуа­шэм идэхагъэ, ар зэрэзепхьащтым, фэшъхьафхэм татегущыIэ зыхъукIэ, адыгэхэм яблэкIыгъэ уахътэ къы­щегъэжьагъэу неущрэ мафэм телъытэгъэ ис­кусствэр концертхэм ахэтэ­гъахьэ.\n— Иорданием къи­кIыгъэхэр фестивалым щыIа­гъэх. ГущыIэгъу шъузэфэхъугъэба?\n— Къэралыгъо зэфэшъхьафхэм тащэпсэуми, тыбзи, тишэн-хабзи зэрэзэфэдэхэр Бразилием, Авст­ралием, нэмыкIхэм къарыкIы­гъэхэм агъэшIэгъуагъ. Пачъыхьэм иухъумакIохэр адыгэх, тилъэпкъ шъуашэ ащыгъ. НахьыпэкIи тызэIукIэу къызэрэхэкIыгъэм фэшI къэбарэу къызэфэтIотагъэр ма­кIэп. Нэпэеплъ сурэтхэу артистхэр ягъусэхэу атырахыгъэхэр ИнтернетымкIэ дунаим щалъэгъугъэх. Тилъэпкъ нахьышIоу тыди щашIэнымкIэ ащ фэдэ зэIукIэгъухэр лъэшэу тищыкIагъэхэу тэлъытэ.\n— Адыгэ къашъор къэзы­шIы­хэрэ артистхэу Хьакъуй Анжеликэ, Бэрзэдж Дианэ, Къулэ Алый, Едыдж Гушъао пчэгум къызихьэхэкIэ, IэгутеошхокIэ къапэгъокIых.\n— Къашъом псэ къыпагъакIэ, купкIэу иIэм лъэIэсых. «Си Адыге­им» хэлэжьэрэ артистхэр бэ мэхъух. ЗэкIэми лъэпкъ искусст­вэр агъэдахэу сэлъытэ. Къашъоу «ЗэфакIор» къэзышIыхэу зыцIэ къепIуагъэхэм хэушъхьафыкIыгъэ пшъэрылъхэр агъэцакIэх. Ансамблэм изэхэтыкIэ къашъом къыщытэгъэлъагъо.\n— Нэплъэгъу закъокIэ, къа­шъом щыщ пычыгъомкIэ артистым къыIотэн ылъэкIыщтыр къэбарышху.\n— Ары. АщкIэ тиартистхэм тафэраз. Адыгэ Республикэм икъэралыгъо гъэпсыкIэ щыIэныгъэм зэрэщыпытагъэр фестивальхэм, фэшъхьаф зэIукIэгъухэм къахэщы.\n— «Налмэсыр» икIэрыкIэу гъогу чыжьэ техьащт. Хэта шъуезыгъэблэгъагъэр?\n— Адыгэ культурэм и Дунэе фестиваль Израиль щыкIощт. Тилъэпкъэгъухэу Кфар-Камэ, Ри­хьание ащыпсэухэрэм ямыза-къоу, урысхэу, джуртхэу, нэмыкIхэу Израиль исхэм таIукIэщт, концерт къафэттыщт.\n— Бэ шъохъуа?\n— Нэбгырэ 61-рэ Израиль ­ма­кIо. ЗэIукIэхэр гъэшIэгъон хъущт­хэу тэлъытэ. Эстрадэ купэу «Ошъу­тенэм» иорэдыIоу, Адыгэ Республикэм изаслуженнэ ар­тист­кэу Даутэ Сусанэ «Нал­мэсым» игъусэу фестивалым лъэпкъ орэдхэр щигъэIущтых.\n— Израиль ыуж Тыркуем шъукIощт.\n— Абхъазым тырагъэблэгъагъ, ау сшIэрэп Iофыр зэрэхъущтыр. Адыгэ культурэм и Дунэе фестиваль Тыркуем щызэхащэ, ащ тымыкIо хъущтэп.\n— Къашъоу къэшъушIыхэрэр тыгу рехьых, кIэу жъугъэу­цущтхэм шъуягупшысэнэу игъо шъуефэба?\n— Республикэм и ЛIышъхьэу КъумпIыл Мурат, Правительствэм, Парламентым тафэраз, зэ­хэщэн IофхэмкIэ IэпыIэгъу къытфэхъухэзэ, типшъэрылъхэм ягъэцэкIэн нахь IэшIэх мэхъу. Бжыхьэм адыгэ шъуашэм и Мафэ ихэгъэ­унэфыкIын «Налмэсыр» фэгъэзагъэу щыт, ащ тишъыпкъэу зыфэтэгъэхьазыры.\n— Аслъан, Iофыгъуабэ шъуа­пэкIэ щыI, шъуигухэлъышIухэр къыжъудэхъунхэу шъуфэтэIо.\nСурэтым итхэр: Адыгеимрэ Иорданиемрэ якупхэу Канадэ щызэIукIагъэхэр.